CELEX: 
Language: hu
Date: 2017-09-20 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 589/2008/EK rendeletnek a tyúkok szabadtéri kifutókhoz való korlátozott hozzáférése esetén a szabad tartásból származó tojásokra vonatkozó forgalmazási előírások tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az 589/2008/EK bizottsági rendelet részletes szabályokat állapít meg az 1234/2007/EK tanácsi rendeletnek a tojás forgalmazása tekintetében történő alkalmazására vonatkozóan. A „szabad tartásból származó tojásokra” vonatkozó minimumkövetelményeket mindenekelőtt az 589/2008/EK rendelet II. mellékletének 1. pontja határozza meg. Az 1308/2013/EU rendelet az 1234/2007/EK rendelet helyébe lépett, és felhatalmazza a Bizottságot, hogy a 227. cikkel összhangban felhatalmazáson alapuló jogi aktusokat fogadjon el e területen.
            
            
               A jelenlegi forgalmazási előírások értelmében a tojásokat nem lehet „szabad tartásból származó” tojásokként megjelölni, amikor a tojótyúkok szabadtéri kifutókhoz való hozzáférése állategészségügyi okokból 12 hétnél hosszabb ideig korlátozva van. A madárinfluenza 2016/17-es kitöréseinek esetében a zárt tartásra vonatkozó állategészségügyi határozatok meghaladták ezt a határértéket, ezért a tojásokat „alternatív tartásban termelt” tojásként kellett forgalomba hozni, ennek megfelelő értékvesztéssel.
            
            
               Szükségesnek látszik az 589/2008/EK rendelet II. mellékletének módosítása a vonatkozó forgalmazási előírások kiigazítása és egy hosszabb eltérési időszak biztosítása érdekében. A végrehajtás Unió-szerte történő harmonizálása érdekében a jelenlegi felülvizsgálat egyértelművé teszi az eltérési időszak kiindulási pontját is. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság a 2017 márciusa és júliusa közötti időszakban a közös piacszervezési rendeletekkel foglalkozó szakértői csoport 5 ülésén a tagállamok által kijelölt szakértőkkel közösen megvitatta a felhatalmazáson alapuló rendelettervezetbe foglalandó elemeket, és figyelembe vette a konzultációk során kifejtett álláspontokat, valamint az érdekeltekkel folytatott megbeszélések során megvitatott elemeket.
            
            
               A felhatalmazáson alapuló rendelet tervezetéről a 2017. augusztus 7-től 2017. szeptember 4-ig terjedő, négyhetes időszak során a jogalkotás minőségének javításával foglalkozó portálon nyilvános konzultáció folyt. Összesen 40 visszajelzés érkezett. A releváns hozzászólások mintegy fele magánszemélyektől, míg másik fele szakmai szervezetektől származott. Az észrevételek és javaslatok között kiegyensúlyozottan jelentek meg az üzleti szervezetek rugalmasabb megközelítést szorgalmazó (például a javasolt eltérés további kiterjesztésére irányuló) elképzelései és a polgárok arra vonatkozó észrevételei, hogy már a jelenlegi eltérés is túlzott mértékű. A szövegtervezet tehát megfelelő egyensúlyt kínál. A javasolt módosításokon túlmenő, még hosszabb eltérési időszakok biztosítása a forgalmazási előírások észszerűségét tenné kockára.
            
            
               Az Európai Parlament szakértőit e megbeszélések mindegyikéről tájékoztatták és minden ülésre meghívták.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló rendelet módosítja az 589/2008/EK bizottsági rendeletet a szabad tartásból származó tojásokra vonatkozó forgalmazási előírások tekintetében, amennyiben a tyúkok szabadtéri kifutókhoz való hozzáférése korlátozott.
            
            
               A „szabad tartásból származó tojás” esetében az eltérési időszak összehangolt alkalmazásának biztosítása, valamint a közelmúltban történt és jövőbeli, elhúzódó járványos állatbetegségek figyelembevétele érdekében szükséges egyértelművé tenni az eltérési időszak kezdetét, és hosszabb eltérési időszakot kell előírni. Ezért a szabad tartásból származó tojásokra vonatkozó forgalmazási előírásokat a tyúkok szabadtéri kifutókhoz való hozzáférésének korlátozása esetén módosítani kell annak érdekében, hogy – a forgalmazási előírások észszerű voltának megőrzése és a fogyasztók bizalmának biztosítása mellett – nagyobb rugalmasságot biztosítsanak a termelők számára.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.9.20.)
            
            
               az 589/2008/EK rendeletnek a tyúkok szabadtéri kifutókhoz való korlátozott hozzáférése esetén a szabad tartásból származó tojásokra vonatkozó forgalmazási előírások tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 75. cikke (2) bekezdésére.
            
            
               mivel:
            
         
         
            
               (1)Az 589/2008/EK bizottsági rendelet
                  2
                részletes szabályokat állapít meg az 1234/2007/EK tanácsi rendeletnek
                  3
                a tojás forgalmazása tekintetében történő alkalmazására vonatkozóan. A „szabad tartásból származó tojásokra” vonatkozó minimumkövetelményeket mindenekelőtt az 589/2008/EK rendelet II. mellékletének 1. pontja határozza meg.
            
            
               (2)Az 1308/2013/EU rendelet az 1234/2007/EK rendelet helyébe lépett, és felhatalmazza a Bizottságot, hogy a 227. cikkel összhangban felhatalmazáson alapuló jogi aktusokat fogadjon el e területen.
            
            
               (3)Az 589/2008/EK rendelet II. melléklete 1. pontjának a) alpontja legfeljebb 12 hét időtartamra eltérést ír elő a „szabad tartásból származó tojások” forgalomba hozatalára, ha az uniós jogszabályok alapján elfogadott korlátozások – beleértve a közegészség és az állatok egészségének védelemét célzó állategészségügyi korlátozásokat – következtében az állatok szabadtéri kifutókhoz való hozzáférése korlátozott. A madárinfluenza Unión belüli súlyos kitöréseit követően szükségesnek látszik egy hosszabb eltérési időszak biztosítása és a szabályok további pontosítása az Unión belüli összehangolt végrehajtásuk érdekében, különösen az eltérési időszak kiindulási pontja tekintetében.
            
            
               (4)Az 589/2008/EK rendelet II. mellékletét ezért ennek megfelelően módosítani kell.
            
            
               (5)Az intézkedések haladéktalan végrehajtása érdekében indokolt előírni, hogy e rendelet az Európai Unió Hivatalos Lapjában való kihirdetését követő harmadik napon hatályba lépjen,
            
            
               ELFOGADTA EZT A RENDELETET:
            
            
               1. cikk
            
            
               Az 589/2008/EK rendelet II. mellékletének helyébe az e rendelet mellékletében szereplő szöveg lép. 
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.9.20.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  HL L 347., 2013.12.20., 671. o. 
               
               
                  
                     (2)
                  A Bizottság 589/2008/EK rendelete (2008. június 23.) az 1234/2007/EK tanácsi rendeletnek a tojás forgalmazása tekintetében történő alkalmazására vonatkozó részletes szabályok megállapításáról (HL L 163., 2008.6.24., 6. o.).
               
               
                  
                     (3)
                  A Tanács 1234/2007/EK rendelete (2007. október 22.) a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről ( az egységes közös piacszervezésről szóló rendelet ) (HL L 299., 2007.11.16., 1. o.).
               
            
      
    ---documentbreak--- 
      
         
         
            
               MELLÉKLET
            
            
               A különböző baromfitartási módok esetében a termelési rendszerek minimumkövetelményei
            
            
               1.A „szabad tartásból származó tojásokat” olyan termelési rendszerben kell termelni, amely megfelel legalább az 1999/74/EK tanácsi irányelv 4. cikkében meghatározott feltételeknek.
            
            
               Különösen a következő feltételeknek kell teljesülnie:
            
            
               a)a tyúkok napközben folyamatos hozzáféréssel rendelkeznek a szabadtéri kifutókhoz. Ugyanakkor ez a követelmény nem gátolja a termelőt abban, hogy a reggeli órákban meghatározott időre korlátozza a kifutókhoz való hozzáférést a szokásos helyes gazdálkodási gyakorlattal és különösen a helyes állattenyésztési gyakorlattal összhangban.
            
            
               Ha az uniós jogszabályok értelmében elfogadott intézkedések a közegészség vagy az állatok egészségének védelme érdekében korlátozzák a tyúkok szabadtéri kifutókhoz való hozzáférését, a korlátozás ellenére a tojások továbbra is forgalomba hozhatók „szabad tartásból származó” tojásként, amennyiben a tojótyúkok szabadtéri kifutókhoz való hozzáférése nincs folyamatosan 16 hetet meghaladó időtartamig korlátozva. E maximális időtartam kezdete az egy időben elhelyezett tyúkok szabadtéri kifutókhoz való hozzáférésére vonatkozó korlátozás kezdetének időpontja. 
            
            
               b)a tyúkok számára hozzáférhető szabadtéri kifutókat nagyrészt növényzetnek kell borítania, és azokat egyéb célra nem használják, kivéve az ültetvények, erdőségek és az állattartás céljából fenntartott legelők esetében, amennyiben ez utóbbit az illetékes hatóságok engedélyezik;
            
            
               c)az állomány legnagyobb sűrűsége a szabadtéri kifutókon nem haladhatja meg a tyúkok rendelkezésére álló terület egy hektárján a 2 500 tyúkot, vagy az egy tyúkra jutó mindenkori terület nem lehet kisebb, mint 4 m2. Ha azonban az egy tyúkra eső terület legalább 10 m2, és rotációt alkalmaznak oly módon, hogy az állatok az állomány élettartama során kiegyenlített hozzáféréssel rendelkeznek az egész területhez, minden egyes használatban lévő kifutószakaszban tyúkonként folyamatosan 2,5 m2-t kell biztosítani.
            
            
               d)a szabadtéri kifutók nem nyúlhatnak túl az épület legközelebbi kijárati nyílásától számított 150 m-es sugarú körön. Mindazonáltal az épület legközelebbi kijárati nyílásától számított távolság legfeljebb 350 m-ig kiterjeszthető, feltéve hogy elegendő számú, az 1999/74/EK irányelv 4. cikke (1) bekezdése 3.b) pontjának ii. alpontjában említettek szerinti menedékhelyet osztottak el egyenletesen az egész szabadtéri kifutón, hektáronként legalább négy menedékhellyel.
            
            
               2.Az „alternatív tartásban termelt tojásokat” olyan termelési rendszerben kell termelni, amely megfelel legalább az 1999/74/EK irányelv 4. cikkében meghatározott feltételeknek.
            
            
               3.A „ketreces tartásból származó tojásokat” olyan termelési rendszerben kell termelni, amely megfelel legalább a következő feltételeknek:
            
            
               a) az 1999/74/EK irányelv 5. cikkében meghatározott, 2011. december 31-ig érvényes feltételek; vagy
            
            
               b) az 1999/74/EK irányelv 6. cikkében meghatározott feltételek.
            
            
               4.A tagállamok e melléklet 1. és 2. pontja tekintetében eltérést engedélyezhetnek az 1999/74/EK irányelv 4. cikke (1) bekezdése 1. pontja d) alpontjának második mondatában, 1. pontjának e) alpontjában, 2. pontjában, valamint 3.a) alpontjának i. alpontjában és 3.b) alpontjának i. alpontjában említett követelmények alól azon létesítmények számára, amelyek kevesebb mint 350 tojótyúkot vagy tenyésztojótyúkot tartanak.